Man vas oor MTN-batteryeFoto: SAPD Brig. Motlafela Mojapelo, woordvoerder van die polisie, het gesê die polisie het ŉ wenk ontvang en het die bus op die snelweg naby die Kranskop-tolhek voorgekeer. Die bus was vol passasiers en was op pad van Johannesburg na Malawi. “Polisiebeamptes het die bestuurder en sy medebestuurder gevra om die bus se sleepwa oop te maak. Die sleepwa is deursoek en 15 hoëspanning MTN-batterye, wat in swart plastieksakke toegedraai was, is in die sleepwa gevind,” het Mojapelo gesê. Hy het gesê al 15 batterye se opsporingstoestelle is verwyder. Die batterye is na raming sowat R75 000 werd. “Beamptes van MTN is ontbied en hulle het die batterye as die maatskappy se eiendom geïdentifiseer.” Volgens Mojapelo is ŉ 33-jarige verdagte in hegtenis geneem en sal hy binnekort in die Modimolle-landdroshof verskyn op aanklag van besit van gesteelde goedere.